Natten til fredag standsede Nordjyllands Politi en varevogn som viste sig at være meldt stjålet. Anholdelsen skete i Hune ved Blokhus klokken 01:05, hvor Nordjyllands Politi tilfældigvis var ude med en hundepatrulje. - Hundepatruljen kører forbi varevognen, men føreren kigger væk, og virker som om, han ikke vil have øjenkontakt med patruljen, og derfor bragte de varevognen i standsning, siger vagtchefen ved Nordjyllands Politi, Torben Larsen. Det viser sig at varevognen er stjålet i Herning onsdag i denne uge. Føreren af varevognen er en 30-årig mand fra Jerup. Foruden at køre i en brugsstjålet bil var han påvirket af euforiserende stoffer og havde 1,25 gram amfetamin i den ene bukselomme. - Manden er anholdt, og vi afventer lige nu, at vi kan afhøre ham og finde ud, hvordan han er kommet i besiddelse af den brugsstjålet varevogn, siger vagtchefen ved Nordjyllands Politi, Torben Larsen.

Opsummering:
Nordjyllands Politi anholdte natten til fredag en 30-årig mand fra Jerup, som kørte i en stjålet bil med narko i blodet.